COM7 ดีดบวก 2% หลังร่วงยาว 8 วันติด แพนิก Apple ลดคำสั่งผลิต iPhone หวั่นฉุดยอดขายลดฮวบ!
COM7 ดีดบวก 2% หลังร่วงยาว 8 วันติด แพนิก Apple ลดคำสั่งผลิต iPhone หวั่นฉุดยอดขายลดฮวบ! ณ เวลา 12.05 น. อยู่ที่ระดับ 18.70 บาท บวก 0.40 บาท หรือ 2.19% สูงสุดที่ระดับ 18.80 บาท ต่ำสุดที่ระดับ 18.10 บาท มูลค่าการซื้อขาย 97.64 ล้านบาท
21 พ.ย. 2561

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 12.05 น. อยู่ที่ระดับ 18.70 บาท บวก 0.40 บาท หรือ 2.19% สูงสุดที่ระดับ 18.80 บาท ต่ำสุดที่ระดับ 18.10 บาท มูลค่าการซื้อขาย 97.64 ล้านบาท

โดยราคาหุ้น COM7 ปรับตัวขึ้นมาในแดนบวกวันนี้ หลังถูกแรงเทขายติดต่อกันยาวกว่า 8 วันติด นับตั้งแต่ราคาหุ้นปิดที่ระดับ 21.40 บาท เมื่อวันที่ 8 พ.ย. 61 หรือคิดเป็นการปรับตัวลดลงกว่า 2.70 บาท หรือ 12.6%
ทั้งนี้ คาดว่าปัจจัยที่ส่งผลให้ราคาหุ้น COM7 ปรับตัวลดลงอย่างหนัก เป็นผลมาจากการรายงานข่าวของ วอลล์สตรีท เจอร์นัล ที่ระบุว่า Apple ได้ประกาศปรับลดคำสั่งผลิต iPhone ใหม่ทั้ง 3 รุ่น ได้แก่ iPhone XR, iPhone XS และ iPhone XS Max เนื่องจากมีอุปสงค์ต่ำกว่าคาด ประกอบกับในช่วงที่ผ่านมายังได้ประกาศปรับลดตัวเลขคาดการณ์ยอดขาย iPhone ในช่วงเทศกาลคริสต์มาสลงด้วยเช่นกัน
ด้านนักวิเคราะห์บริษัทหลักทรัพย์ เคจีไอ (ประเทศไทย) จำกัด (มหาชน) เปิดเผยว่า ขณะนี้ยังคงกำหนดคำแนะนำ “Outperform” หุ้น COM7 ให้ราคาเป้าหมายปี 2562 ที่ 26 บาท โดยล่าสุด Apple ประสบกับความไม่แน่นอนเกี่ยวกับความต้องการของ iPhone และยังได้ลดการสั่งผลิตสำหรับ iPhone ทั้ง 3 รุ่น ซึ่งจากข่าวนี้อาจเป็นสัญญาณเตือนล่วงหน้าต่อยอดขาย ของ iPhone
อย่างไรก็ตาม การลดคำสั่งซื้อสินค้านั้นไม่ใช่เรื่องใหม่สำหรับ Apple Inc. ซึ่งมักจะสั่งซื้อสมาร์ตโฟนจำนวนมากเพื่อลดคำสั่งซื้อในภายหลัง ประกอบกับฝ่ายวิเคราะห์ยังคาดความต้องการใช้สมาร์ตโฟนอาจแตกต่างกันไปในแต่ละประเทศ โดยขึ้นอยู่กับพฤติกรรมของผู้บริโภค ดังนั้นจึงยังมีมุมมองเชิงเป็นบวกว่า ในช่วงฤดูกาลวันหยุดไตรมาส 4/2561 จะช่วยสนับสนุนความต้องการ iPhone รุ่นใหม่ในประเทศ